Flugvélarhreyfill . Ólíklega sá sem maðurinn henti peningi í . STEPHEN BRASHEAR Kínverskur karlmaður hefur verið sektaður fyrir að henda „ lukkupeningum “ inn í flugvélarhreyfil . BBC greinir frá . Maðurinn , sem er 28 ára gamall , var á leið í flug í fyrsta sinn og hugðist með þessu tryggja að allt færi vel fram . Ekki fór þó betur en svo að flugvélin var kyrrsett eftir að skildingarnir fundust nálægt hreyflinum , vélin fór aldrei í loftið og flugfélagið varð að koma farþegum á áfangastað með öðrum leiðum . Maðurinn var handtekinn tíu dögum síðar og ákærður fyrir að raska friði í samfélaginu . Þá var honum gert að greiða jafnvirði 2,1 milljónar króna í einkamáli flugfélagsins Lucky Air á hendur honum . Lögmenn flugfélagsins höfðu haldið því fram að atvikið hefði kostað flugfélagið mun meira en 2,1 milljón króna . Þetta er ekki í fyrsta sinn sem hjátrúarfullir farþegar hafa verið gripnir við að fleygja peningi í flugvélarhreyfla . Samskonar atvik kom til að mynda upp árið 2017 .